আম বাঙালির কাছে দেবী সরস্বতী মানে হিমালয়কন্যা পার্বতীর কন্যা ও লক্ষ্মী-কার্তিক-গণেশের সহোদরা। কিন্তু হিন্দু পুরাণ বলছে, এটা একেবারেই বাঙালিদের কল্পনা। কারণ, এখানে উমাকে ঘরের মেয়ে ভাবা হয়। আর দেবী দুর্গার চার সন্তানের একজন হলেন দেবী সরস্বতী।
কিন্তু শাস্ত্র বলে অন্য কথা। সরস্বতী সৃষ্টির আদি দেবতা ব্রহ্মার সহধর্মিণী। আবার তিনিই বিষ্ণুপত্নী লক্ষ্মী ও মহেশ্বরজায়া পার্বতীর সঙ্গে একযোগে ত্রিদেবী নামে পরিচিতা। তিনিই বেদসমূহের প্রসূতি।

আবার এটাও জেনে রাখা দরকার, মূলত হিন্দুদের দেবী হলেও বৌদ্ধ ও জৈনদের কাছেও পূজিতা সরস্বতী। গান্ধারে পাওয়া বীণাবাদিনী সরস্বতীর মূর্তি থেকে বা সারনাথে সংরক্ষিত মূর্তিতে এর প্রমাণ পাওয়া যায়। অনেক বৌদ্ধ উপাসনালয়ে পাথরের মূর্তি আছে যেখানে সরস্বতী বীণা বাজাচ্ছেন।
আরও পড়ুন
সরস্বতীর হাঁস, সেও কি এমএ পাশ!
সরস্বতী শব্দের দুটি অর্থ। একটি অর্থ সূর্যাগ্নি, অন্যটি নদী। তিনিই জ্যোতির্ময়ী। আবার তিনিই জলদেবী। যাতে জল আছে তাই সরস্বতী। তাই তিনি শুধুই বিদ্যার দেবী নন। এটাই তাঁর অন্যতম প্রধান পরিচয় হলেও অনেকের কাছেই তিনি রক্ষাকর্ত্রী রূপে পূজিতা।
অন্যান্য দেবদেবীর মতো সরস্বতীকে নিয়ে ভক্তের কল্পনার সীমা নেই। তিনি পশ্চিমবঙ্গে দ্বিভূজা, হংসবাহিনী। কিন্তু দেশের কোথাও কোথাও তিনি চতুর্ভূজা এবং ময়ূরবাহিনী।